作者:韋莊
標題:同舊韻
內容:大火收殘暑，清光漸惹襟。謝莊千里思，張翰五湖心。暮角迎風急，孤鐘向暝沈。露滋三徑草，日動四鄰砧。簟委班姬扇，蟬悲蔡琰琴。方愁丹桂遠，已怯二毛侵。甃石回泉脈，移棋就竹陰。觸絲蛛墮網，避隼鳥投林。貌愧潘郎璧，文慚呂相金。但埋酆獄氣，未發爨桐音。靜笑劉琨舞，閑思阮籍吟。野花和雨劚，怪石入雲尋。跡竟終非切，幽閒且自任。趨時慚藝薄，託質仰恩深。美價方稀古，清名已絕今。既聞留縞帶，詎肯擲蓍簪。遲客虛高閣，迎僧出亂岑。壯心徒慼慼，逸足自駸駸。安羨倉中鼠，危同幕上禽。期君調鼎鼐，他日俟羊斟。